ครม.ไฟเขียวมาตรการภาษีช่วยน้ำท่วม
คลังแจงมาตรการภาษีช่วยน้ำท่วม บริจาคหักลดหย่อนได้ 10% ของรายได้ และ 2% ของกำไรสุทธิ
9 พ.ย. 2553

คลังแจงมาตรการภาษีช่วยน้ำท่วม บริจาคหักลดหย่อนได้ 10% ของรายได้ และ 2% ของกำไรสุทธิ
นายกรณ์ จาติกวณิช รมว.คลัง กล่าวว่า ในการประชุมคณะรัฐมนตรี (ครม.) ได้เห็นชอบตามข้อเสนอของกระทรวงการคลังเกี่ยวกับมาตรการภาษีให้ความช่วยเหลือผู้ประสบอุทกภัย ที่เกิดขึ้นระหว่างวันที่ 1 ก.ย. 2553 ถึงวันที่ 31 ธ.ค. 2553 โดยมีสาระสำคัญดังนี้
1. การบริจาคเงินหรือสิ่งของเพื่อช่วยเหลือผู้ประสบอุทกภัย
1.1  บุคคลธรรมดาที่บริจาคเงินเพื่อช่วยเหลือผู้ประสบอุทกภัย  ผ่านเอกชนที่เป็นตัวแทนรับบริจาค ซึ่งมิใช่ส่วนราชการ องค์การของรัฐบาล และองค์การหรือสถานสาธารณกุศล และได้ขึ้นทะเบียนไว้กับกรมสรรพากร  สามารถนำเงินที่บริจาคมาหักเป็นค่าลดหย่อนในการคำนวณภาษีเงินได้บุคคลธรรมดาประจำปีได้ตามที่บริจาคจริง ทั้งนี้ เมื่อรวมกับเงินบริจาคอื่นแล้วต้องไม่เกิน 10% ของเงินได้หลังหักค่าใช้จ่ายและค่าลดหย่อนอื่นๆ
1.2  บริษัท / ห้างหุ้นส่วนนิติบุคคล ที่บริจาคเงินหรือทรัพย์สินเพื่อช่วยเหลือผู้ประสบอุทกภัย  โดยเป็นการบริจาคผ่านเอกชนที่เป็นตัวแทนรับบริจาค ซึ่งมิใช่ส่วนราชการ องค์การของรัฐบาล และองค์การหรือสถานสาธารณกุศล และได้ขึ้นทะเบียนไว้กับกรมสรรพากรสามารถนำเงินหรือทรัพย์สินที่บริจาคมาหักเป็นรายจ่ายในการคำนวณภาษีเงินได้นิติบุคคลได้ตามที่ได้จ่ายจริง แต่ต้องไม่เกิน 2% ของกำไรสุทธิ
1.3 ผู้ประกอบการจดทะเบียนภาษีมูลค่าเพิ่มทั้งบุคคลธรรมดา / นิติบุคคลที่นำสินค้าไปบริจาคเพื่อช่วยเหลือผู้ประสบอุทกภัย โดยเป็นการบริจาคผ่านเอกชนที่เป็นตัวแทนรับบริจาค ซึ่งมิใช่ส่วนราชการ องค์การของรัฐบาล และองค์การหรือสถานสาธารณกุศล และได้ขึ้นทะเบียนไว้กับกรมสรรพากร ให้ได้รับยกเว้นภาษีมูลค่าเพิ่มโดยไม่ให้ถือเป็นการขาย
2. การช่วยเหลือผู้ประสบอุทกภัยโดยตรง
2.1 กรณีบุคคลธรรมดาที่เป็นผู้ประกอบการ (มีเงินได้พึงประเมินตามมาตรา 40(5) ถึง (8) แห่งประมวลรัษฎากร)  ได้รับความเสียหายจากอุทกภัยโดยได้ลงทะเบียนไว้กับศูนย์หรือหน่วยงานให้ความช่วยเหลือของทางราชการ ให้ได้รับยกเว้นภาษีเงินได้ เป็นจำนวนเท่าจำนวนความเสียหายที่ได้รับ ทั้งนี้ สำหรับเงินได้พึงประเมินประจำปี 2553 ที่ต้องยื่นรายการในปี 2554
2.2  กรณีบริษัท /  ห้างหุ้นส่วนนิติบุคคลได้รับความเสียหายจากอุทกภัยและได้รับเงินได้ที่เป็นค่าสินไหมทดแทนจากการประกันภัย  ให้ได้รับยกเว้นภาษีเงินได้สำหรับค่าสินไหมทดแทนที่ได้รับจากการประกันภัยเพื่อชดเชยความเสียหายดังกล่าว เฉพาะส่วนที่เกินมูลค่าต้นทุนของทรัพย์สินที่เหลือจากการหักค่าสึกหรอหรือค่าเสื่อมราคาแล้ว ทั้งนี้ สำหรับรอบระยะเวลาบัญชีที่เริ่มในหรือหลังวันที่ 1 มกราคม 2553
2.3 บุคคลธรรมดาและบริษัท / ห้างหุ้นส่วนนิติบุคคลซึ่งเป็นผู้ประสบอุทกภัย ให้ได้รับการยกเว้นภาษีเงินได้สำหรับเงินชดเชยที่ได้รับจากภาครัฐ
2.4 บุคคลธรรมดาและบริษัท /  ห้างหุ้นส่วนนิติบุคคลซึ่งเป็นผู้ประสบอุทกภัย ให้ได้รับการยกเว้นภาษีเงินได้สำหรับเงินหรือทรัพย์สินที่ได้รับการบริจาค การช่วยเหลือเพื่อชดเชยความเสียหายนอกเหนือจากเงินชดเชยที่ได้รับจากรัฐบาล ทั้งนี้ ต้องไม่เกินกว่ามูลค่าความเสียหายที่ได้รับ
3. การขยายระยะเวลาการยื่นแบบแสดงรายการภาษี
กำหนดให้มีการขยายเวลาการยื่นแบบแสดงรายการภาษีเงินได้หัก ณ ที่จ่าย ภาษีมูลค่าเพิ่ม    ภาษี ธุรกิจเฉพาะ และอากรแสตมป์ ที่จะต้องยื่นในเดือนกันยายน ตุลาคม พฤศจิกายน ธันวาคม โดยให้นำไปยื่นภายในวันที่ 30 ธันวาคม 2553 ทั้งนี้ สำหรับผู้ประกอบการที่ประสบอุทกภัยในพื้นที่ตามประกาศอธิบดีกรมสรรพากร